**Resolució contra la violència masclista**

El Consell Nacional del STEPV, reunit en Algemesí el dia 11 de novembre de 2017, manifesta la seua absoluta repulsa a tots els assassinats masclistes, que han tingut el darrer exemple a la localitat d’Elda.

Estem, una vegada més, davant de l’horror que provoca el terrorisme masclista, que ha sumat una morta més al llistat infame de dones i xiquetes assassinades enguany, que segons els càlculs de la Intersindical Valenciana, sumen ja 69 víctimes mortals.

Aquest horror massa quotidià no ha d’esdevindre mai normal, i és responsabilitat de tota la societat rebel·lar-se en contra de les violències masclistes i en contra de la desigualtat que les provoca.

L’assassinat de Jéssica és especialment sagnant per dos motius:

-s’ha produït en un recinte educatiu, quan la dona anava a replegar el seu fill de l’escola, i davant d’alumnes, famílies i docents

-l’assassí de Jéssica tenia ordre d’allunyament, l’havia amenaçat i ella va acudir a la justícia. Una “justícia” que és profundament injusta, ja que després de 5 hores, un jutge va determinar que el nivell de perillositat que patia Jéssica era “mitjà” i no mereixia cap protecció especial

Una volta més, veiem que el sistema és incapaç de protegir a les dones i les xiquetes, ja que errades judicials com aquesta produeixen morts i, per tant, la justícia patriarcal n’és corresponsable i té les mans tacades de sang.

El Consell Nacional del STEPV vol donar el seu condol a la família de Jessica, i en especial al seu fill, que ha quedat orfe per culpa de la barbàrie masclista, i a la comunitat educativa d’Elda, consternada per un assassinat que s’hauria pogut evitar. A més, denunciem la ineficàcia de la justícia de cara a fer front a fets com aquestos.

Ens volem vives i empoderades

No a les violències masclistes

Algemesí, 11 de novembre de 2017